**Suomen Kansan Sinivalkoiset – Finlands Folkets Blåvita** (SKS) oli suomalainen kansallismielinen puolue, jota johti turkulainen Olavi Mäenpää. Yhdistys ilmoitti päämääräkseen Suomen "kansallisen olemassaolon turvaamisen muukalaistulvan ja yhteiskunnallisen rappion uhatessa".

Liike perustettiin nimellä Sitoutumaton kansanrintama 15. huhtikuuta 1993 ja rekisteröitiin yhdistyksenä 10. maaliskuuta 1994. Vuonna 1997 nimeksi vaihdettiin Kansallinen Rintama ja nimi Suomen Kansan Sinivalkoiset otettiin käyttöön vuonna 2001. Yhdistys oli puoluerekisterissä vuosina 2002–2007. Puolueen kannatus ja toiminta keskittyivät Turkuun, mutta SKS:llä oli yhteyshenkilöitä eri puolilla maata.

Järjestöä on pidetty radikaalioikeistolaisena. Puolueen rekisteröitymistiedotteessa tuomittiin vuonna 2002 äärioikeistolaisuus ja kerrottiin järjestön olevan "työläisten ja vähäosaisten asialla – Edesmenneen Veikko Vennamon tapaan". Puheenjohtaja Mäenpää sijoitti puolueen vasemmistoon helmikuussa 2007 pienpuolueiden vaalitentissä. Sen sijaan varapuheenjohtaja Antero Manninen ilmoitti eduskuntavaalikampanjassaan olevansa "oikeasti oikealla".

Liikkeen vaiheet
----------------

|  |
| --- |
| **Puheenjohtajat** |
| Olavi Mäenpää | 1993–2010 |
| **Varapuheenjohtajat** |
| Jorma Aaltonen |  |
| Timo Virtanen | ?–2004 |
| Antti Salminen |  |
| Antero Manninen |  |
| **Puoluesihteerit** |
| Jorma Aaltonen |  |
| Väinö Kuisma | 2001–2002 |
| Ari Laakso | ?–2010 |

### Kansallinen Rintama

Sitoutumattomien listalta vuoden 1996 kunnallisvaaleissa Turun kaupunginvaltuustoon valitut Olavi Mäenpää ja Peter Åberg ottivat tammikuussa 1997 käyttöön nimen Kansallinen Rintama. Ensi töikseen ryhmä protestoi kaupungin lautakuntavalintoja äänestyttämällä kaikista mahdollisista paikoista. KR:n ryhmä hajosi pian ja Åberg perusti oman Turku 2000 -valtuustoryhmänsä.

Kansallisella Rintamalla oli toimisto Turussa osoitteessa Linnankatu 14. KR:n varapuheenjohtaja oli 2000-luvun alussa Arvo Ollikainen ja sihteeri oli Jorma Aaltonen. Voimailija Ilkka Nummisto oli Turun käräjäoikeuden lautamies KR:n mandaatilla.

Vuoden 2000 kunnallisvaalien jälkeen Mäenpää ryhtyi syömälakkoon, kun KR jätettiin kokonaan ilman lautakuntapaikkoja.

Vuonna 2001 Turun käräjäoikeus antoi Mäenpäälle 80 päiväsakkoa kiihotuksesta kansanryhmää vastaan. Syynä oli Kansallisen Rintaman verkkosivustolla ollut islamia solvaavasti ja vihamielisesti käsitellyt kirjoitus sekä sen yhteydessä ollut esitystavaltaan törkeä pilakuva. Kyseessä oli Suomen ensimmäinen rasistisen aineiston Internetissä levittämisestä annettu tuomio.

### Suomen Kansan Sinivalkoiset

2000-luvun alussa Kansallinen Rintama oli mukana Sinivalkoinen puolue -hankkeessa, jossa vaikuttivat myös Isänmaallisen Oikeiston Väinö Kuisma sekä uuden IKL:n Matti Järviharju. Mäenpää ja Kuisma jättivät pian järjestön riitauduttuaan Järviharjun kanssa. Elokuussa 2001 KR:n nimi vaihdettiin SKS:ksi ja järjestön sihteeriksi nousi Kuisma. Järviharjun Sinivalkoinen puolue syytti SKS:ää nimensä ja noin 2 000 kannattajakortin varastamisesta, mutta se hävisi asian oikeudessa. Järviharju joutui maksamaan SKS:lle korvauksia ja oikeuskulut. Kuisma erotettiin SKS:stä jo toukokuussa 2002 ja hän perusti oman Suomi Nousee – Kansa Yhdistyy -puolueensa.*lähde?*

Varapuheenjohtaja Timo "Betoni" Virtanen erotettiin puolueesta joulukuussa 2004. Turun kaupunginvaltuustossa Virtanen ryhtyi sitoutumattomaksi. Helmikuussa 2005 Virtanen valittiin SKS:n edustajaksi Varsinais-Suomen maakuntavaltuustoon, vaikka hän ei enää edustanut puoluetta. Mäenpää vei asian oikeuteen ja Turun hallinto-oikeus tuomitsi päätöksen lainvastaiseksi marraskuussa 2005. Korkein hallinto-oikeus vahvisti tuomion heinäkuussa 2006 ja Mäenpää nousi Virtasen tilalle maakuntavaltuustoon.

SKS:n rekisteröinti puolueeksi tuotti ongelmia. Vuonna 2002 oikeusministeriö havaitsi osan kannattajakorttien allekirjoituksista olevan silmiinpistävän samankaltaisia. KRP:n laboratorio vahvisti epäilyt. Esitutkintaa ei kuitenkaan aloitettu. Myös vuonna 2008 jätetyistä kannattajakorteista paljastui epäselvyyksiä. Tutkituista 600 kortista 225:ssä oli ongelmia ja niiden laskeminen keskeytettiin. Mäenpää syytti perussuomalaisia korttikampanjan sabotoinnista. Poliisi tutki asiaa, koska sinivalkoisten entinen aktiivi kertoi medialle, että hänet oli käsketty väärentämään kortteja. Esitutkinta keskeytettiin, koska jatkamisen kustannukset arvioitiin suuremmiksi kuin käräjöinnistä saatava hyöty. Syksyllä 2009 SKS aloitti uuden korttikampanjan, mutta ei onnistunut palaamaan puoluerekisteriin.

Maaliskuussa 2009 Mäenpää tuomittiin käräjäoikeudessa 50 päiväsakkoon kiihottamisesta kansanryhmää vastaan. Tuomio tuli eduskuntavaalien 2007 alla järjestetystä Yleisradion pienpuolueiden vaalitentistä, jossa puoluettaan edustanut Mäenpää esitti näkemyksiään muun muassa maahanmuuttajista ja pakolaisista. 

Vuonna 2009 SKS kävi neuvotteluja yhdistymisestä osaksi Muutos 2011 -puoluetta. Vuoden lopussa SKS kuitenkin totesi, ettei yhdistymiselle ole perusteita. Sinivalkoisten tiedotteessa kritisoitiin Muutosta utopistisuudesta ja maahanmuuttokeskustelun vaientamisesta. SKS:n entinen puoluesihteeri Ari Laakso liittyi kannattajineen Muutokseen kesällä 2010, mutta joukko erosi jo syksyllä. Syyskuussa 2010 Olavi Mäenpää ilmoitti siirtyvänsä Vapauspuolueeseen. SKS:n Turun valtuustoryhmä vaihtoi nimensä Vapauspuolueen ryhmäksi ja Mäenpää ilmoitti SKS:n toiminnan loppuvan vähitellen. Myös Laakso ilmoitti siirtyvänsä Vapauspuolueeseen.. Vuoden 2012 kuntavaaleihin Mäenpää muodosti Sinivalkoiset – Sitoutumattomat -nimisen ehdokaslistan, eikä lähtenyt Vapauspuolueen ehdokkaaksi. Vapauspuolueen Turun valtuustoryhmä muuttui Sinivalkoisten ryhmäksi.*lähde?*

Vaalit
------

|  |
| --- |
| **Eduskuntavaalit** |
| Vuosi | Edustajat | Äänet |
| 1995 | 0 | 2 075 | 0,07% |
| 1999 | 0 | 4 853 | 0,18% |
| 2003 | 0 | 4 579 | 0,16% |
| 2007 | 0 | 3 913 | 0,14% |
| **Kuntavaalit** |
| Vuosi | Valtuutetut | Äänet |
| 2000 | 3 | 3 189 | 0,14% |
| 2004 | 2 | 3 173 | 0,13% |
| 2008 | 1 | 2 323 | 0,09% |
| **Europarlamenttivaalit** |
| Vuosi | Mepit | Äänet |
| 2004 | 0 | 3 248 | 0,20% |

Suomen Kansan Sinivalkoiset osallistui omilla listoillaan eduskunta-, europarlamentti- ja kuntavaaleihin.*lähde?*

Mäenpään johtama yhteislista osallistui eduskuntavaaleihin Varsinais-Suomen vaalipiirissä jo ennen SKS:n puolueeksi rekisteröimistä vuosina 1995 (sitoutumattomat) ja 1999 (Kansallinen Rintama). Vaaleissa 1995 ehdokkaita oli viisitoista ja 1999 kuusi. Vuonna 2003 SKS osallistui vaaleihin kolmessa vaalipiirissä (Pirkanmaa, Uusimaa ja Varsinais-Suomi). Korkeimman kannatuksensa (1,6 %) puolue sai Varsinais-Suomessa. Vaaleissa 2007 puolueella oli lista seitsemässä vaalipiirissä (Helsinki, Häme, Oulu, Pirkanmaa, Pohjois-Savo, Satakunta ja Varsinais-Suomi). Kannatus oli jälleen vahvinta Varsinais-Suomessa (1,3 %).

SKS:n puheenjohtaja Olavi Mäenpää oli Turun kaupunginvaltuuston jäsen 1993–2017. Toiminnan alkuaikoina Mäenpään ryhmittymä tunnettiin nimillä Puolueisiin Sitoutumattomat (vaaleissa 1992), Turun Parhaaksi – Yhteislista Sitoutumattomat (1996) ja Kansallinen rintama (2000). Vuonna 2000 KR sai Turussa 3 189 ääntä (4,4 %) ja kolme valtuustopaikkaa.

Vuoden 2004 kunnallisvaaleihin SKS osallistui kahdeksassa kunnassa, mutta menestystä tuli vain Turussa, jossa puolue sai 3,6 prosenttia äänistä ja kaksi valtuustopaikkaa. Mäenpää oli koko kaupungin ääniharava. Puolue oli vaaliliitossa KTP:n ja EKA:n kanssa. Turun menestys oikeutti myös yhteen paikkaan Varsinais-Suomen maakuntavaltuustossa sekä Turun seutuvaltuuskunnassa. Kunnallisvaaleihin 2008 SKS osallistui omalla yhteislistallaan neljässä kunnassa (Kokkola, Masku, Oulu, Turku). Mäenpää valittiin kaupungin- ja maakuntavaltuustoon. Kuntavaaleihin 2012 sinivalkoiset osallistuivat yhteislistoillaan ainakin Turussa, Oulussa ja Kokkolassa.*lähde?*

Mäenpää oli taas ehdolla vuoden 2017 kuntavaaleissa ja putosi kaupunginvaltuustosta, kun sinivalkoiset jäivät ilman paikkoja. Mäenpää kuoli vuoden 2018 tammikuun lopulla.

SKS asetti ehdokkaita vuoden 2004 europarlamenttivaaleihin, mutta jäi ilman paikkoja. Julkisuudesta tuttuja ehdokkaita olivat mm. puheenjohtaja Mäenpää sekä Matti Järviharju, joka oli pari vuotta aiemmin riidellyt julkisesti Mäenpään kanssa.

SKS osallistui seurakuntavaaleihin Turun Mikaelin ja Maarian seurakunnissa vuonna 2006. Sinivalkoiset Seurakuntalaiset -listoilta ei valittu edustajia.

Lähteet
-------

1. 1 2 3  Järjestö Suomen Kansan Sinivalkoiset. Viitattu 10.9.2009.
2. ↑  Puolueen yleisohjelma (2003)
3. ↑  Haku hakusanalla Suomen Kansan Sinivalkoiset *Yhdistysnetti*. Patentti- ja rekisterihallitus. Viitattu 10.9.2009.
4. ↑  Puoluerekisteriin merkityt ja siitä poistetut puolueet (Arkistoitu – Internet Archive) (Oikeusministeriö 13.8.2009)
5. ↑  Kyösti Pekonen, Pertti Hynynen ja Mari Kalliala: The New Radical Right Taking Shape in Finland (Yleisen valtio-opin laitos 1999)
6. ↑  Kestilä, Elina: Radikaalioikeistopuolueet Länsi-Euroopassa. *Turun yliopiston julkaisuja C 258* (Turun yliopisto 2007), s. 33-34.
7. 1 2  SKS:n tiedote 17.12.2002
8. ↑  Yhdistyksen rekisteriin merkitty hallitus, (SKS 2002); Johto (SKS 2003)
9. ↑  Backman, Nils-Eric: Pienryhmän äänestyssirkus vie Turkua Guinnesin ennätyskirjaan[vanhentunut linkki] (Helsingin Sanomat 15.1.1997)
10. ↑  Backman, Nils-Eric: Valetarjouksen tehnyt turkulainen valtuutettu erotettiin tarkastuslautakunnasta[vanhentunut linkki] (Helsingin Sanomat 29.10.1997)
11. ↑  Toimisto (Kansallinen Rintama 2002)
12. ↑  Organisaatio (Kansallinen Rintama 2001)
13. ↑  Turkulainen valtuutettu aloitti syömälakon[vanhentunut linkki] (Helsingin Sanomat 5.12.2000)
14. ↑  Sudenniemi, Seppo: Kaupunginvaltuutettu Mäenpää sai sakot kiihotuksesta kansanryhmää vastaan[vanhentunut linkki] (Turun Sanomat 5.4.2001)
15. ↑  Shakir, Aysu & Tapanainen, Maippi (toim.): Rasismi ja etninen syrjintä Suomessa 2004 Ihmisoikeusliitto 2005, s. 35–36.
16. 1 2  Krp:n laboratorio löysi väärennöksiä mäenpääläisten kannattajakorteista *Turun Sanomat*.  14.9.2002. TS-Yhtymä oy.  Arkistoitu 27.9.2011. Viitattu 10.9.2009.
17. ↑  Ylimääräinen yhdistyksen kokous 23.10.2001 (Sinivalkoinen puolue 2001)
18. ↑  Varsinais-Suomen liiton maakuntahallituksen pyyntö uuden jäsenen valitsemisesta maakuntavaltuustoon[vanhentunut linkki] (Turun kaupunginvaltuusto 18.9.2006)
19. ↑  Kerkelä, Lasse: Poliisi selvittää Suomen Kansan Sinivalkoisten puoluekorttien epäselvyyksiä *Helsingin Sanomat*.  7.8.2009. Sanoma News oy. Viitattu 20.12.2009. [vanhentunut linkki]
20. ↑  Heino, Jari: Syyttäjä päätti lopettaa esitutkinnan Mäenpäästä[vanhentunut linkki] (Turun Sanomat 28.8.2009)
21. ↑  Oikeus: Kunnallispoliitikko puolusti väkivaltaa maahanmuuttajia kohtaan (vanhentunut linkki) *Helsingin Sanomat*.  17.3.2009.  Arkistoitu 26.5.2012. Viitattu 18.3.2009.
22. ↑  Turkulaispoliitikko tuomittiin rasismista (vanhentunut linkki)  17.3.2009. Yle Uutiset.  [vanhentunut linkki]
23. ↑  Sinivalkoisten kanta Muutos 2011 -puoluehankkeeseen (SKS 2009)
24. ↑  Laakso, Ari: Muslimielämää ja Muutos[vanhentunut linkki] blogikirjoitus 7.9.2010
25. ↑  ()vanhentunut linkki Mäenpää vaihtaa Vapauspuolueeseen, Turun Sanomat 20.9.2010 (Arkisto)
26. ↑  Vapauspuolue![vanhentunut linkki] Olavi Mäenpään blogi 21.9.2010
27. ↑  Vapauspuolue! Ari Laakson blogi 20. syyskuuta 2010
28. ↑  Ehdokkaiden äänet / Turku et. Ryhmien äänet / Turku et.
29. ↑  Luettelo ehdokkaista vaalipiireittäin ja puolueittain, myös heidän äänimääränsä ja vertauslukunsa (Tilastokeskus 1999)
30. ↑  Eduskuntavaalit 1983–2015 Tilastokeskuksen PX-Web-tietokannat
31. ↑  Kunnallisvaalit 2000 / Turku (Oikeusministeriö 27.10.2000)
32. ↑  Kunnallisvaalit 1976–2017 Tilastokeskuksen PX-Web-tietokannat
33. ↑  Makkonen, Kimmo: Turun vaalitilinpäätös. Kunnallisvaalit 2004 (Turun kaupunki 2005)
34. ↑  Turkulainen kunnallispoliitikko Olavi Mäenpää on kuollut (Yle 31.1.2018)
35. ↑  Tähti, Tuomas: Matti Järviharju puhuu! *Tuomas Tähti*.  21.1.2020. Viitattu 13.2.2020.
36. ↑  Listat / Turun Mikaelinseurakunta[vanhentunut linkki], Listat / Maarian seurakunta[vanhentunut linkki]; Tulokset: 1[vanhentunut linkki], 2[vanhentunut linkki], 3[vanhentunut linkki] (Suomen evankelis-luterilainen kirkko 2006)

Aiheesta muualla
----------------

* Puolueen ohjelma (Pohtiva – poliittisten ohjelmien tietovaranto)